Umnoe golosovanieSovelluksen logo. 
**Älykäs äänestäminen** (ven. У́мное голосова́ние, *Umnoje golosovanije*) on taktinen äänestysmenetelmä, jonka on kehittänyt Aleksei Navalnyi tukijoineen tarkoituksenaan rajoittaa Yhtenäinen Venäjä -puolueen äänisaalista Venäjän valtiollisissa ja paikallisissa vaaleissa ja siten lisätä opposition vaikutusmahdollisuuksia niissä. Vaalien boikotoimisen sijaan äänestäjiä kehotetaan käyttämään älypuhelimella toimivaa sovellusta tai verkkosivustoa, jolla neuvotaan keskittämään kussakin vaalipiirissä kaikki valtaapitävän puolueen ja muodollisen opposition ulkopuolisten ehdokkaiden äänet sille opposition ehdokkaalle, jolla on paras mahdollisuus voittaa vallanpitäjien ehdokas. Navalnyi on selittänyt nämä periaatteet kannattajilleen esittämällä yksinkertaisia lukuja siitä, miten äänten keskittäminen auttaa ehdokkaiden välisessä kilpailussa.

Useiden pienten puolueiden äänet menevät hukkaan ja hyödyttävät korkeintaan valtapuoluetta, jos niiden ääniosuus jää alle äänikynnyksen, joka Venäjällä on viisi prosenttia. Äänten keskittämisellä tällaiset hukkaäänet voidaan minimoida.

Älykkään äänestämisen menetelmä kehitettiin vuonna 2018 ja sitä käytettiin vuoden 2019 paikallisvaaleissa. Moskovassa Yhtenäisen Venäjän ehdokkaat menettivät runsaasti paikkoja oppositiolle. Tämä tulkittiin älykkään äänestämisen ansioksi, varsinkin Navalnyin kannattajien keskuudessa. Kahden Pietarin eurooppalaisen yliopiston valtiotieteiden professorin arvion mukaan on kuitenkin mahdotonta täsämällisesti osoittaa sovelluksen tehokkuutta. Todennäköisesti älykkäällä äänestämisellä oli ainakin hieman merkitystä Moskovan ja Pietarin vaaleissa.

Vuoden 2021 duuman vaalien alla menetelmä sai runsaasti huomiota erityisesti lännessä. Syynä on viranomaisten harjoittama sensuuri ja hämäyskampanjat. Navalnyin järjestö on kielletty äärijärjestönä ja siten sen ehdokkaat suljettu pois vaalista. Heidän lisäkseen monia riippumattomia tiedotusvälineitä julistettiin ulkomaiden agenteiksi, ja Navalnyi itse oli vankilassa. Myös vaalivilpin suunnittelusta on esitetty todisteita.

Moskovalainen tuomioistuin kielsi hakukoneyhtiöitä näyttämästä menetelmään liittyviä sanoja hakutuloksissaan. Venäjällä päätöksen pani täytäntöön tietoverkoista vastaava Roskomnadzor. Myös kansainvälisiä Googlea ja Applea kehotettiin poistamaan sovellus palveluistaan sillä perusteella, että sovellus levittää kielletyksi julistetun äärijärjestön propagandaa.

Venäläinen lampaanvillaa markkinoiva yhtiö Woolintertrade rekisteröi sovelluksen logon itselleen heinäkuussa 2021 ja haastoi sen jälkeen sovelluksen tekijät oikeuteen tekijänoikeusrikkomuksesta. Tähän vedoten myös oikeus halusi kieltää sovelluksen levittämisen.

Maanpaossa oleva Leonid Volkov on yksi menetelmän kehittäjistä ja sen käytön edistäjistä. Ennen syyskuun 2021 vaaleja hän antoi haastattelun, jossa lupautui vaikka lukemaan suositeltavien ehdokkaiden nimiä YouTubessa, jos venäläiset eivät pääse muuten käsiksi niihin. Hän kertoi, että sovellus avautuu vasta pari päivää ennen vaaleja sen jälkeen kun ehdokasasettelu on päättynyt. Ehdokkaat eivät itse tiedä, suositellaanko heitä vai ei, eivätkä he voi edes kieltäytyä suosituksesta. Tällä tavalla estetään yritykset johtaa äänestäjiä harhaan epäämällä opposition edustajan ehdokkuus viime hetkellä ja asettamalla hänen tilalleen saman niminen valtaapitävän puolueen ehdokas. Hän kertoo, että yhtään Yhtenäisen Venäjän ehdokasta ei suositella, mutta suositeltujen joukossa on kommunistien sekä Vladimir Žirinovskin Venäjän liberaalidemokraattisen puolueen ehdokkaita. Yksi haaste on tunnistaa pienpuolueisiin soluttautuneet Kreml-mieliset ehdokkaat ja olla suosittelematta heitä.

Volkov myöntää, että edes kaikki opposition kannattajat eivät ole vakuuttuneet älykkään äänestämisen eduista, mutta hänen mukaansa se on tässä tilanteessa ainoa mahdollinen protestoimisen muoto. Jos älykäs äänestäminen onnistuisi, 450-henkiseen duumaan pääsisi ehkä jopa kymmeniä ihmisiä, jotka eivät olisi jo valmiiksi Kremlin kaikkein lojaaleimpia käskyläisiä. Se ei olisi aitoa oppositiota, mutta Volkovin mukaan silti parempi kuin Yhtenäisen Venäjän täysi yksinvalta.

Vielä ennen kolmannen vaalipäivän alkua, kansainväliset sivustot kuten YouTube, Telegram, Google Docs poistivat kiertotiet, joilla yritettin jakaa listoja. Viimeisenä vaalipäivänä materiaali ilmestyi uudestaan verkkoon. Myös suomenkielinen Navalnyi-sivusto jakoi listaa.

Lähteet
-------

1. 1 2  Matti Posio: Näin Aleksei Navalnyi teki Venäjän aluevaaleista uudelleen merkitykselliset – "älykäs äänestäminen" piinaa Putinia tänään *Länsi-Suomi*.  13.9.2020. Lännen media. Viitattu 8.9.2021.
2. ↑  Навальный запустил проект «Умное голосование». Он должен объединить оппозицию, чтобы победить «Единую Россию» в регионах *Novaja Gazeta*.  28.10.2018.  Arkistoitu 8.9.2021. Viitattu 8.9.2021.
3. ↑  Esa Tuominen: Sinetöikö tämä myrkytyksen ajankohdan? Aleksei Navalnyi kehitti Venäjän oppositiolle ääntenkeskitysmallia, jolla valtapuoluetta saa pelattua vaaleissa sivuun *Seura*.  4.9.2020. Otava-media. Viitattu 8.9.2021.
4. ↑  Älykäs äänestäminen lukuina *Navalnyi suomeksi*.  8.9.2021. Viitattu 9.9.2021.
5. ↑  Pääkirjoitus: Venäjä valaa valtaa be­to­niin *Kaleva*.  17.9.2016. Viitattu 9.9.2021.
6. ↑  Yhtenäinen Venäjä kärsi vaalitappion Moskovassa – puolue ilmoittaa saaneensa enemmistön useimmilla paikallisvaalialueilla *YLE Uutiset*.  9.9.2019. Viitattu 8.9.2021.
7. ↑  Kehotus taktiseen äänestämiseen puri Moskovassa – "Kenraaliharjoitus vuoden 2021 duuman vaaleja varten" *MTV Uutiset*.  9.9.2019.
8. ↑  Grigori Golosov, Grigori Turchenko: How smart is smart voting? *Riddle Russia*.  13.8.2020.  Arkistoitu 8.9.2021. Viitattu 8.9.2021.
9. ↑  Kaksoisolennot hämmentävät Venäjän vaaleissa – Opposition ehdokas sai kaksi samannimistä vastaehdokasta, jotka olivat myös muuttuneet samannäköisiksi *Yle Uutiset*.  7.9.2021. Viitattu 8.9.2021.
10. ↑  Russia Blocks Navalny Voting Strategy Website Ahead of Election *The Moscow Times*.  6.9.2021. Viitattu 8.9.2021.
11. ↑  Роскомнадзор потребовал от Google и Apple удалить приложение "Навальный" *Interfax-uutissivusto*.  20.8.2021. Viitattu 8.9.2021.
12. ↑  Tiny Russian Wool Seller Seeks To Register Navalny's Smart-Voting Logo As Its Trademark  15.7.2021. Radio Free Europe / Radio Liberty, Russia. Viitattu 8.9.2021.
13. ↑  Russia: Google told to clamp down on Navalny's 'Smart Voting' *Deutsche Welle News*.  5.9.2021. Viitattu 8.9.2021.
14. 1 2  Arja Paananen: Putinin ilonpilaaja asuu maanpaossa Vilnassa – ensi viikolla hän yrittää olla taas Kremliä ovelampi *Ilta-Sanomat*.  14.9.2021. Viitattu 14.9.2021.
15. ↑  Arja Paanen: Navalnyin tukijoiden sensuuri kiihtyy Venäjällä – Telegram, YouTube ja Google Docs taipuivat yksi toisensa jälkeen *Ilta-Sanomat*.  19.9.2021. Viitattu 19.9.2021.
16. ↑  Valtionduuman vaalien 2021 oppostion susimat ehdokkaat. *Navalnyi.fi*.  19.9.2021. Viitattu 19.9.2021.

Aiheesta muualla
----------------

* Votesmart-sivusto (venäjäksi)